bluuebunny/crossref_metadata_2025 huggingface dataset:
Σχεδιασμός και υλοποίηση προγράμματος εκπαίδευσης στο απολαμβάνειν και εφαρμογή του σε ομαδικό πλαίσιο
Authors: Χαρισιάδης Αλέξανδρος
Published: September 2021

Το απολαμβάνειν αποτελεί μία σχετικά πρόσφατη έννοια της θετικής ψυχολογίας αν και η ύπαρξη του μπορεί να αναχθεί στους αρχαίους χρόνους. Μπορεί να οριστεί ως μια μορφή συναισθηματικής ρύθμισης που στόχο έχει την αύξηση της έντασης και την επιμήκυνση της διάρκειας ενός θετικού βιώματος (Bryant, 1989· Bryant, Chadwick, & Kluwe, 2011). Περιλαμβάνει μια ποικιλία από στρατηγικές στις οποίες συγκεκριμένες σκέψεις και συμπεριφορές αξιοποιούνται με σκοπό την διατήρηση ή ενίσχυση των θετικών συναισθημάτων (Bryant, 1989, 2003· Bryant & Veroff, 2007). Σκοπός της παρούσας διατριβής είναι η δημιουργία ενός προγράμματος εκπαίδευσης στις στρατηγικές του απολαμβάνειν και η εφαρμογή του σε ομαδικό πλαίσιο. Για την επίτευξη αυτού του σκοπού πραγματοποιήθηκαν τρείς έρευνες. Η πρώτη έρευνα αφορά στον έλεγχο των ψυχομετρικών ιδιοτήτων του ψυχομετρικού εργαλείου Ways of Savoring Checklist σε ελληνικό πληθυσμό. Σκοπός της έρευνας ήταν η δημιουργία ενός έγκυρου και αξιόπιστου ψυχομετρικού εργαλείου. Τα αποτελέσματα έδειξαν ικανοποιητικές ψυχομετρικές ιδιότητες του εργαλείου στον ελληνικό πληθυσμό. Η δεύτερη έρευνα αφορά στην δημιουργία ενός πιλοτικού προγράμματος εκπαίδευσης ατόμων στο απολαμβάνειν. Σκοπός του προγράμματος ήταν η διερεύνηση της δυνατότητας διδασκαλίας του απολαμβάνειν, εξετάζοντας παράλληλα και τη σχέση ανάμεσα στο απολαμβάνειν και σε άλλες πτυχές της ψυχολογικής ευημερίας, όπως και δείκτες ψυχολογικών δυσκολιών. Τα αποτελέσματα αυτής της έρευνας έδειξαν ότι τα άτομα που συμμετέχουν σε ένα τέτοιοι πρόγραμμα μπορούν να εκπαιδευτούν ως προς τις στρατηγικές του απολαμβάνειν και η εκπαίδευση αυτή έχει σημαντικά οφέλη στην ψυχική τους υγεία. Η τρίτη έρευνα αφορά στην δημιουργία ενός πιλοτικού προγράμματος εκπαίδευσης ατόμων στο απολαμβάνειν, με βάση τα αποτελέσματα της πιλοτικής έρευνας και αφού έχουν γίνει οι αναγκαίες τροποποιήσεις. Σκοπός του προγράμματος ήταν η διερεύνηση της δυνατότητας διδασκαλίας των στρατηγικών του απολαμβάνειν, εξετάζοντας παράλληλα και τη σχέση ανάμεσα στο απολαμβάνειν και σε άλλες πτυχές της ψυχολογικής ευημερίας, όπως και δείκτες ψυχολογικών δυσκολιών. Τα αποτελέσματα αυτής της έρευνας έδειξαν ότι τα άτομα που συμμετέχουν σε ένα τέτοιοι πρόγραμμα μπορούν να εκπαιδευτούν ως προς τις στρατηγικές του απολαμβάνειν και η εκπαίδευση αυτή έχει σημαντικά οφέλη στην ψυχική τους υγεία. Στο σύνολο τους τα αποτελέσματα των διεξαχθέντων ερευνών μας παρέχουν σαφείς ενδείξεις ότι οι στρατηγικές του απολαμβάνειν μπορούν να διδαχθούν και πως η αξιοποίηση τους προάγει και ενισχύει την ψυχική υγεία του ατόμου.
Agents et Organes administratifs
Authors: Λύτρας Σωτήριος
Published: September 2021

Σκοπός της παρούσης διατριβής που στηρίζεται στα δεδομένα του γαλλικού θετικού δικαίου, είναι ο ορισμός και τα κριτήρια της έννοιας του διοικητικού οργάνου, η απάντηση στα ερωτήματα :α) τι είναι διοικητικό όργανο δηλ. ποια είναι τα ουσιώδη χαρακτηριστικά της έννοιας αυτής (Α Μέρος) και β) ποια είναι τα διοικητικά όργανα δηλ. με ποια κριτήρια όργανα που συγκεντρώνουν τα χαρακτηριστικά αυτά εντάσσονται στην έννοια αυτή (Β Μέρος).Στο πρώτο μέρος της η διατριβή,– μετά τη διαπίστωση ότι παρόμοιος ορισμός δεν προκύπτει από διατάξεις του νόμου-αφού απορρίψει διαδοχικά έναν ορισμό του διοικητικού οργάνου που στηρίζεται στο ότι το όργανο αυτό ( Όργανο- Λειτουργία) :α)- εκδίδει πράξεις με περιεχόμενο που δεν συναντούμε σε άλλες νομικές πράξεις, - στα πρόσωπα στα οποία απευθύνονται οι πράξεις αυτές, δεν απευθύνονται πράξεις άλλων οργάνων - μόνες οι πράξεις αυτές έχουν ατομικό χαρακτήρα .β) Οι πράξεις που εκδίδει υπόκεινται σε ορισμένους κανόνες, στους οποίους δεν υπόκειται η δραστηριότητα άλλων οργάνων.γ) Οι πράξεις αυτές αποβλέπουν σε συγκεκριμένο σκοπό, στον οποίο καμία άλλη δραστηριότητα ιδιωτική ή δημόσια δεν κατατείνει. Και περαιτέρω ότι τα φυσικά πρόσωπα που ασκούν τις οργανικές λειτουργίες (Όργανα- Άτομα): α) Υπόκεινται, στο σύνολό τους σε κανόνες ιεραρχίας.β) Υπόκεινται σε κανόνες-όπως, ενδεικτικά, η απαγόρευση απεργίας -που μπορούν να θεμελιώσουν ιδιαίτερο χαρακτηριστικό των οργάνων αυτών. καταλήγει στη θέση ότι διοικητικά όργανα είναι όσα συνδέονται με ένα δημόσιο νομικό πρόσωπο και σε ότι αφορά στο ίδιο το κράτος όσα όργανα συνδέονται-άμεσα ή έμμεσα- με δεσμό ιεραρχίας ή ελέγχου, με το όργανο Κυβέρνηση.Στο δεύτερο μέρος της η διατριβή αναζητεί τα κριτήρια με βάση τα οποία κρίνεται σε συγκεκριμένη περίπτωση, αν ένα όργανο είναι διοικητικό.Η προσέγγισή μας και εδώ, αφού απορρίφθηκε καταρχάς ως ελάχιστα επιστημονική η λύση της απαρίθμησής τους, στηρίχθηκε στα αποτελέσματα του πρώτου μέρους, τα οποία επηρέασαν τόσο θετικά όσο και αρνητικά την έρευνά μας εμποδίζοντας την να στραφεί εκεί που η αναζήτηση ορισμού απέτυχε και υποδεικνύοντας τη φόρμουλα ορισμού και σε ρόλο κριτηρίου.Στη βάση αυτή η έρευνα κατέληξε ότι στο πεδίο σύγκρισης δημόσιων οργάνων και ιδιωτών κριτήριο είναι η σύνδεση των πρώτων με ένα δημόσιο νομικό πρόσωπο, ενώ η διάκριση διοικητικών οργάνων και δικαστικών ή νομοθετικών γίνεται με κριτήριο και εδώ την εξάρτηση συγκεκριμένου οργάνου από την Κυβέρνηση. Κριτήρια ουσίας στις περιπτώσεις αυτές δεν εντοπίστηκαν, καθώς το γαλλικό θετικό δίκαιο προσφεύγει σε αυτά μόνο για να αποφανθεί, αν συγκεκριμένο όργανο είναι νομοθετικό ή δικαστικό ποτέ, όμως, όταν πρόκειται να αποφανθεί, αν συγκεκριμένο όργανο είναι διοικητικό. Το όλο έργο κλείνει με σύντομη εξαγωγή συμπερασμάτων με τα οποία αξιολογούνται κατ ουσία τα αποτελέσματα στα οποία κατέληξε στο α και β μέρος της η έρευνά μας.
Μελέτη και ανάλυση διδακτικών προτύπων για εφαρμογή στην διδακτική πολύπλοκων συστημάτων
Authors: Αρτέμη Σταματία
Published: September 2021

Η παρούσα διδακτορική διατριβή έχει στόχο την παραγωγή και διακίνηση εκπαιδευτικού υλικού και μεθόδων που ενισχύουν την συνεργασία βαθμίδων εκπαίδευσης και την Εκπαίδευση για την Αειφόρο Ανάπτυξη (ΕΑΑ). Η επιλογή διδασκαλίας από απόσταση σύγχρονων θεμάτων Φυσικής στο πλαίσιο της ΕΑΑ και η έρευνα του κατάλληλου πλαισίου από το οποίο μπορεί να επιτευχθεί αυτό είναι ένα από τα αντικείμενα έρευνας. Η εκπαίδευση από απόσταση είναι ένα από τα αντικείμενα μελέτης για πολλούς λόγους που θα αναφερθούν παρακάτω, αλλά ένας από τους κυριότερους είναι ότι καθίσταται ο μοναδικός τρόπος να πετύχουμε δίαυλο επικοινωνίας και άμεση συνεργασία με τις υπόλοιπες βαθμίδες εκπαίδευσης (μαθητές, εκπαιδευτικούς) σε διάφορα γεωγραφικά μέρη. Η παρούσα διατριβή σχεδιάζει και υλοποιεί εκπαιδευτικά πρότυπα που ασχολούνται με διαφορετικά σύγχρονα θέματα επιστήμης και μελετά - αναλύει την αποτελεσματικότητα συνδυασμού συγκεκριμένων μαθησιακών εργαλείων που εξυπηρετούν το κάθε πρότυπο, τα εργαλεία επικοινωνίας και την αλληλεπίδραση των μαθητών και εκπαιδευτικών στα άτυπα αυτά εκπαιδευτικά περιβάλλοντα. Η διατριβή βασίζεται σε τέσσερις βασικούς πυλώνες και αναλύονται με την ακόλουθη σειρά: ένταξη σύγχρονων θεμάτων επιστήμης, σε τυπική και μη μορφή, στο σχολικό πλαίσιο, δημιουργία δράσεων που συμβάλλουν στην Εκπαίδευση για την Αειφόρο Ανάπτυξη και υπηρετούν τους στόχους της Agenda 2030 (agenda of the Sustainable Development Goals - SDGs), χρήση εξ αποστάσεως εργαλείων και πρακτικών, ένταξη Problem Oriented Project Based Learning μεθόδου υπό το κατάλληλο πλαίσιο στα παραγώμενα διδακτικά πρότυπα Βασιζόμενοι στους πυλώνες αυτούς διερευνάται το κατάλληλο blended e- learning διδακτικό πρότυπο που πρέπει να δημιουργηθεί ώστε να αποσκοπεί στην ΕΑΑ, επιλέγοντας την προβληματοκεντρική διερεύνηση ενός σύγχρονου θέματος για την αειφορία και την βιωσιμότητα και συνδυάζοντας αριθμό συγκεκριμένων εξ αποστάσεως μαθησιακών και επικοινωνιακών εργαλείων. Το πρότυπο αυτό καλείται να είναι αποτέλεσμα ζυμώσεων της συνεργασίας των βαθμίδων εκπαίδευσης και να μπορεί να είναι διαθέσιμο προς όλους και επαναχρησιμοποιήσιμο. Η έρευνά μας καταλήγει στο ότι μπορεί να στηθεί κατάλληλο blended e- learning περιβάλλον με θεματική που να ενισχύει την Εκπαίδευση για την Αειφόρο Ανάπτυξη. Παρουσιάζονται τα κριτήρια επιλογής θεματολογίας που μπορεί να δημιουργήσει και ενιαίο πλαίσιο, μια κοινή δράση, για όλες τις βαθμίδες εκπαίδευσης σε συνεργασία με το πανεπιστήμιο. Η προβληματοκεντρική προσέγγιση στο παραπάνω πλαίσιο και η χρήση της μεθόδου των μαθησιακών αντικείμενων στον σχεδιασμό του e-learning προτύπου, χρησιμοποιώντας συγκεκριμένα προτεινόμενα μαθησιακά εργαλεία , όπως την φιλοξενία όλου του υλικού σε πλατφόρμα τηλεκπαίδευσης (Learning Management System) και η χρήση συγκεκριμένων προσομοιώσεων, εξ αποστάσεως πραγματικών πειραμάτων και πολυμέσων, είχε θετική ανατροφοδότηση από του χρήστες, δίνοντας κίνητρο σε αυτούς .να συμμετέχουν ενεργά καθόλη την διάρκεια της δράσης. Οι εκπαιδευτικοί έκριναν χρήσιμο το πρότυπο και κάποιοι χρησιμοποιούν μέρη του ακόμη και σήμερα.
Η επίδραση ενός δομημένου προγράμματος πρώιμης ψυχοκινητικής παρέμβασης με τη συμμετοχή των γονέων στην ανάπτυξη και εκπαίδευση παιδιών στο αυτιστικό φάσμα
Authors: Καρρά Χρυσάνθη
Published: September 2021

Η Διαταραχή Αυτιστικού Φάσματος (ΔΑΦ) είναι μία δια βίου αναπτυξιακή διαταραχή που επηρεάζει τη ζωή του ίδιου του ατόμου, αλλά και της οικογένειας του. Για τον λόγο αυτό, είναι σημαντικό να γίνεται έγκαιρη διάγνωση, ώστε να σχεδιάζονται κατάλληλα προγράμματα πρώιμης παρέμβασης τα οποία μπορούν να βοηθήσουν ουσιαστικά στη βελτίωση της λειτουργικότητας των παιδιών με ΔΑΦ και της ψυχοσυναισθηματικής κατάστασης των γονέων τους. Σκοπός της παρούσας μελέτης ήταν η αξιολόγηση της επίδρασης ενός δομημένου προγράμματος πρώιμης ψυχοκινητικής παρέμβασης με την υποστήριξη και συμμετοχή των γονέων, στην ανάπτυξη και εκπαίδευση παιδιών με ΔΑΦ. Επιμέρους στόχος ήταν η αξιολόγηση της αποτελεσματικότητας που μπορεί να έχει το πρόγραμμα στη βελτίωση των επιπέδων άγχους των γονέων. Στην έρευνα έλαβαν μέρος 20 παιδιά με ΔΑΦ προσχολικής ηλικίας και οι μητέρες τους. Από το σύνολο των παιδιών, τα 10 αποτέλεσαν την ομάδα παρέμβασης η οποία παρακολούθησε το δομημένο πρόγραμμα πρώιμης ψυχοκινητικής παρέμβασης διάρκειας δώδεκα μηνών και συχνότητας 2 φορές εβδομαδιαίως και τα υπόλοιπα 10 την ομάδα ελέγχου. Η ομάδα ελέγχου ακολούθησε το τυπικό πρόγραμμα εκπαίδευσης και θεραπειών όπως αυτό προτείνεται από τους θεραπευτές και εκπαιδευτικούς των παιδιών. Για τη μέτρηση της προσαρμοστικής συμπεριφοράς χρησιμοποιήθηκαν οι κλίμακες του VINELAND-II (Adaptive Behavior Scales, Second Edition), ενώ για την εκτίμηση του επιπέδου του άγχους των γονέων το τεστ PSI- SF (Parenting Stress Index- Short Form). Από τα αποτελέσματα της παρούσας έρευνας φάνηκε η θετική επίδραση του συγκεκριμένου προγράμματος στους τομείς της επικοινωνίας, της καθημερινής διαβίωσης, της κινητικότητας και των κοινωνικών δεξιοτήτων και σχέσεων των παιδιών της ομάδας παρέμβασης. Επιπλέον, παρατηρήθηκε σημαντική μείωση των επιπέδων άγχους των γονέων της ομάδας παρέμβασης η οποία συμμετείχε ενεργά στην εφαρμογή του προγράμματος.
Παράγοντες συμμετοχής στη δια βίου εκπαίδευση
Authors: Λιοδάκη Νίκη
Published: September 2021

Σκοπός της παρούσας διατριβής είναι η διερεύνηση των παραγόντων που παρακινούν ή αποτρέπουν του ενήλικους, και ειδικότερα τους εργαζόμενους από τη συμμετοχή τους σε προγράμματα διά βίου εκπαίδευσης, και ειδικότερα συνεχιζόμενης επαγγελματικής εκπαίδευσης, τα οποία έχουν εθελοντικό χαρακτήρα. Οι συμμετέχοντες της έρευνας ήταν 1217 εργαζόμενοι, οι οποίοι συμμετείχαν σε εκπαιδευτικά προγράμματα του ΙΝΕ ΓΣΕΕ και ΙΜΕ ΓΣΕΒΕΕ σε όλη την ελληνική επικράτεια κατά τα έτη 2015-2016. Ως ερευνητικό εργαλείο αξιοποιήθηκε το ερωτηματολόγιο. Ως σημαντικότερος λόγος συμμετοχής για τους εργαζόμενους αναδείχθηκε «η καλλιέργεια των δεξιοτήτων και ικανοτήτων τους» ενώ ως βασικό τους εμπόδιο αναγνώρισαν την «έλλειψη χρόνου λόγω εργασιακών υποχρεώσεων». Από την παραγοντική ανάλυση, προέκυψαν έξι παράγοντες συμμετοχής και τέσσερις κατηγορίες εμποδίων. Οι εργαζόμενοι συμμετείχαν κυρίως για λόγους που περιλαμβάνονται στον παράγοντα επίδοση στην εργασία, ενώ αντιμετωπίζουν σε μεγαλύτερο βαθμό καταστασιακά εμπόδια. Επιπλέον, αναδείχθηκαν διαφοροποιήσεις ανάμεσα στους παράγοντες συμμετοχής, στις ομάδες των εμποδίων, και στα γενικά χαρακτηριστικά των συμμετεχόντων. Από την επεξεργασία των δεδομένων προέκυψε επίσης, το στοιχείο της έντασης των παραγόντων συμμετοχής και των κατηγοριών των εμποδίων και αναδείχθηκαν διαφοροποιήσεις της έντασης τους ως προς όλες τις μεταβλητές των γενικών χαρακτηριστικών των εργαζόμενων, εκτός από την οικογενειακή κατάσταση και τη συχνότητα της προηγούμενης συμμετοχής. Στην πλειονότητα τους, οι εργαζόμενοι είχαν θετική στάση έναντι της εκπαίδευσης. Τα αποτελέσματα ανέδειξαν τη σχέση των στάσεων με τους λόγους συμμετοχής και τα εμπόδια και πιο συγκεκριμένα, τη σχέση της αρνητικής στάσης με τα εμπόδια (κυρίως με τα προδιαθετικά) και της θετικής στάσης με τους λόγους συμμετοχής. Επιπλέον, αναδείχτηκε η σχέση των στάσεων και με συγκεκριμένες μεταβλητές των γενικών χαρακτηριστικών τους, όπως το εκπαιδευτικό επίπεδο, το φύλο και οι δείκτες προηγούμενης συμμετοχής. Εν κατακλείδι, και οι τέσσερις καθοριστικοί παράγοντες (λόγοι, εμπόδια, στάσεις, γενικά χαρακτηριστικά) συνδέονται μεταξύ τους και επηρεάζουν την απόφαση συμμετοχής των εργαζόμενων σε προγράμματα διά βίου εκπαίδευσης. Επιπροσθέτως, για την ερμηνεία και την πρόβλεψη της συμμετοχής καθοριστικό ρόλο διαδραματίζει τόσο η ένταση των παραγόντων συμμετοχής και των κατηγοριών των εμποδίων, όπως επίσης, και ο τύπος του εμποδίου.
Ιστοπαθολογική μελέτη αξιολόγηση διοδικού laser σε βιοψίες εκτομής επιφανειακών βλαβών στοματικού βλεννογόνου
Authors: Σωτήρη Βενετία
Published: September 2021

Σκοπός της μελέτης αυτής είναι να αξιολογηθεί εάν οι προκαλούμενες από το διοδικό Laser θερμικές βλάβες, επηρεάζουν την ιστοπαθολογική διάγνωση και την εξαίρεση των ινοεπιθηλιακών αλλοιώσεων, επί υγιών ορίων. Επιπλέον επιχειρείται σύγκριση της ιστολογικής εμφάνισης των καλοήθων ινοεπιθηλιακών βλαβών του στοματικού βλεννογόνου, μετά την εξαίρεση με laser και χειρουργικά. Το υλικό μας αφορά 60 περιπτώσεις καλοήθων αλλοιώσεων του βλεννογόνου της στοματικής κοιλότητας. Τριάντα περιπτώσεις εξαιρέθηκαν με χειρουργική μέθοδο και 30 με laser. To laser που χρησιμοποιήσαμε ήταν διοδικού τύπου, με μήκος κύματος 980nm, βάθος διείσδυσης 3-5χιλ, ενέργεια 2-3watt, με παλμικό κύμα. Στα περιστατικά που μελετήσαμε παρατηρήσαμε ότι τα laser προσφέρουν εκλεκτικότητα και ακρίβεια, κατά την αλληλεπίδραση τους με τους ιστούς που νοσούν. Αυτό έγκειται στο διαφορετικό βάθος διείσδυσης του laser, πράγμα που εξαρτάται από την σύσταση του ιστού αλλά και από παραμέτρους όπως μήκος κύματος, παλμοί, hertz, joules. To πάχος των ιστών επηρέασε την αποτελεσματικότητα του laser. Σε λεπτούς βλεννογόνους, το laser απεδείχθη ιδιαίτερα αποτελεσματικό και γρήγορο εργαλείο. Παρά το γεγονός ότι η επούλωση των ιστών γίνεται κατά δεύτερο σκοπό δεν παρατηρήθηκε βακτηριακή επιμόλυνση. Παρατηρήθηκε μειωμένος βαθμός σχηματισμού ουλώδους ινώδους και εξαιρετική αιμοστατική δράση. Το πάχος της ζώνης της θερμικής νέκρωσης ,φαίνεται ότι είναι ευθέως ανάλογο με το είδος και το μέγεθος της βλάβης. Μεγάλου διαμετρήματος ινώματα έχουν παχύτερη θερμική νέκρωση ενώ μικρές υπερπλασίες, λεπτότερη. Τα ευρήματα αυτά συνάδουν με τη σύσταση και το μέγεθος των βλαβών καθώς και από την ενέργεια (ισχύ) του laser που εφαρμόζεται ανά περίπτωση. Από την δική μας μελέτη καταδεικνύεται με την μέθοδο της ανάλυσης εικόνας, που εφαρμόστηκε για πρώτη φορά, ότι το πάχος της θερμικής νέκρωσης έχει σαφή ιστολογικά όρια που εγγυώνται την ασφαλή, πλήρη και επί υγιούς εξαίρεσή των βλαβών αλλά ελέγχουν και το βάθος διείσδυσης του laser κατά την αποκοπή των ιστών.
Determination of the bioaccumulation of radionuclides and trace elements in mosses using nuclear methods
Authors: Μπέτσου Χρυσούλα
Published: September 2021

Τα βρύα αποτελούν ιδανικούς βιοϊχνηθέτες. Δε διαθέτουν ριζικό σύστημα, οπότε όλα τα θρεπτικά συστατικά καθώς και το νερό που χρειάζονται τα παίρνουν κατευθείαν από την υγρή και ξηρή εναπόθεση. Από το 1990 και κάθε 5 χρόνια διεξάγεται μια Ευρωπαϊκή έρευνα στο πλαίσιο του ICP Vegetation Programme σε σχέση με τις συγκεντρώσεις των ιχνοστοιχείων σε φυσικά αναπτυσσόμενα βρύα. Η τελευταία έρευνα πραγματοποιήθηκε το 2015/2016, στην οποία η Ελλάδα συμμετείχε για πρώτη φορά με την ομάδα μας. Στα μέσα του καλοκαιριού του 2016, ενενήντα πέντε (95) δείγματα βρύων Hypnum cupressiforme Hedw. συλλέχθησαν από την περιοχή της Βορείου Ελλάδος. Αφού καθαρίστηκαν, προετοιμάστηκαν για τη μέτρησή τους με τη μέθοδο της Νετρονικής Ενεργοποίησης και της γαμμα- φασματοσκοπίας, για τον προσδιορισμό των συγκεντρώσεων των ιχνοστοιχείων και των ραδιονουκλιδίων αντίστοιχα. Μετρήθηκαν οι συγκεντρώσεις 44 ιχνοστοιχείων (Al, As, Ni, V, Cr, Zn, Fe, Br, Cl, I, Mg, Na, K, Sc, Ti, Mn, Co, Se, Rb, Sb, Au, Th, U, Si, Sr, Ca, Zr, Cs, Ba, La, Ce, Nd, Sm, Gd, Tb, Dy, Tm, Yb, Lu, Hf, Ta, In, Mo, Ag). Για τον προσδιορισμό των πηγών τους, εφαρμόστηκε το μοντέλο PMF5, σύμφωνα με το οποίο αναγνωρίστηκαν 5 πηγές: η σκόνη από το χώμα, το παλαιωμένο θαλασσινό αλάτι, η σκόνη από τον δρόμο, τα εργοστάσια καύσης λιγνίτη και τέλος η πλούσια σε Mn πηγή. Η σκόνη από το χώμα συνεισφέρει στα περισσότερα δείγματα των βρύων σε ποσοστό πάνω από 50%, υποδεικνύοντας ότι η πλειοψηφία των ιχνοστοιχείων μεταφέρεται στα βρύα μέσω της επαναιώρησης του χώματος. Μελετήθηκαν ακόμη οι συγκεντρώσεις των εξής ραδιονουκλιδίων: 7Be, 210Pbuns, 40K, 232Th, 226Ra και 137Cs. Παρατηρούνται μικρές διαφορές στις συγκεντρώσεις τους, ανάλογα με την επιφάνεια συλλογής των βρύων (πάνω από πέτρες, στο έδαφος, σε κλαδιά και κοντά στις ρίζες). Το 7Be παρουσιάζει μεγαλύτερες συγκεντρώσεις στα δείγματα που συλλέχθησαν από το έδαφος από ότι κοντά στις ρίζες, ενώ το 40K, εμφανίζει μεγαλύτερες συγκεντρώσεις στα βρύα που βρίσκονταν κοντά στις ρίζες. Όσον αφορά τα δείγματα χώματος που συλλέχθησαν από τις ίδιες περιοχές με τα βρύα, υπάρχει μια ταύτιση μεταξύ των περιοχών που παρουσιάζουν υψηλές συγκεντρώσεις 137Cs στα βρύα, στα χώματα και αυτών που είχαν χαρακτηριστεί ως οι πιο επιβαρυμένες ακριβώς μετά το ατύχημα στο Τσέρνομπιλ. Τελος, η επαναιώρηση του χώματος είναι η κύρια πηγή της πλειοψηφίας των ιχνοστοιχείων και των ραδιονουκλιδίων στα βρύα.
Οι γυναικείοι χαρακτήρες στη μυθοπλασία της Μαργαρίτας Καραπάνου
Authors: Δράκου Χριστίνα
Published: September 2021

Στην παρούσα εργασία επιχειρείται η μελέτη των γυναικείων προσώπων που συγκροτούν τα μυθιστορήματα της Μαργαρίτας Καραπάνου Η Κασσάνδρα και ο Λύκος, Ναι, Μαμά. Αρχικά γίνεται μια αναλυτική παρουσίαση της ζωής της συγγραφέως. Εν συνεχεία καταγράφονται οι κοινωνικές και πολιτικές συνθήκες κάτω από τις οποίες ξεκίνησε τη συγγραφική της πορεία. Παράλληλα, εξετάζονται έργα πεζογράφων της ίδιας λογοτεχνικής γενιάς. Ακολουθεί η παρουσίαση του συνόλου του πεζογραφικού έργου της Καραπάνου μέσα από κριτικές που έγιναν από ξένους και έλληνες μελετητές. Πραγματοποιείται μια συγκριτολογικού χαρακτήρα μελέτη ανάμεσα σε έργα ξένων πεζογράφων και στα μυθιστορήματα της Μαργαρίτας Καραπάνου. Ακολουθεί η παρουσίαση τριών θεωρητικών μοντέλων τα οποία εστιάζουν στη μελέτη των λογοτεχνικών χαρακτήρων και συγκροτείται ένα πλαίσιο κριτηρίων με βάση τα οποία οι γυναικείοι χαρακτήρες κατατάσσονται σε συγκεκριμένες κατηγορίες. Τα θεωρητικά μοντέλα τα οποία εφαρμόζονται και τα οποία αναδεικνύουν τη λειτουργία των γυναικείων προσώπων στα υπό εξέταση μυθιστορήματα της Μαργαρίτας Καραπάνου είναι του R. Higbie, το θεωρητικό υπόβαθρο του οποίο στηρίζεται στο ψυχολογικό στοιχείο και τη μετουσίωση της επιθυμίας, του B. Hochman που τονίζει την αναπόσπαστη σχέση της διαμόρφωσης του ήρωα με το λογοτεχνικό ύφος, την έκφραση, αλλά και την αφηγηματολογία και του D. Galef που εστιάζει στα δευτερεύοντα πρόσωπα και αναδεικνύει τον καίριο ρόλο που διαδραματίζουν για την ανάδειξη των κεντρικών γυναικείων χαρακτήρων. Πέρα από την εξέταση του κάθε μυθιστορήματος ξεχωριστά, πραγματοποιείται και μια συγκριτική παρουσίαση των γυναικείων μυθοπλαστικών προσώπων με βάση το χρόνο συγγραφής, προκειμένου να τονιστεί το διαχρονικό στοιχείο και να αναδειχθούν τα εξελικτικά στοιχεία που ενδεχομένως να διακρίνουν τη γυναικεία τους ταυτότητα.
The evolution of growth models and their suitability for development planning in modern economies
Authors: Κουρμπέλης Ιωάννης
Published: September 2021

Η διατριβή αυτή επανεξετάζει την εξέλιξη της Θεωρίας Οικονομικής Μεγέθυνσης ξεκινώντας από τους κλασσικούς οικονομολόγους τους 18ου αιώνα και κλείνοντας με τα ενδογενή μοντέλα που ενσωμάτωσαν ενδογενώς τον όρο της παραγωγικότητας στη συνάρτηση παραγωγής. Συζητά λεπτομερώς τις επιπτώσεις αρκετών μακροοικονομικών μεταβλητών στη διαδικασία οικονομικής μεγέθυνσης και παρουσιάζει εμπειρικά δεδομένα της σημασίας της τεχνολογίας και της παραγωγικότητας στη βιώσιμη, μακροχρόνια οικονομική μεγέθυνση. Η διατριβή αυτή βασιζόμενη στις αρχές της ενδογενούς θεωρίας οικονομικής μεγέθυνσης προσπαθεί να εξηγήσει τις επιπλοκές που συναντούνται στην οικονομική μεγέθυνση των ανεπτυγμένων, κυρίως τριτογενών οικονομιών τις τελευταίες δύο δεκαετίες χρησιμοποιώντας το παράδειγμα της ελληνικής οικονομίας κατά την περίοδο 1995 – 2016. Μελετά την συμπεριφορά της παραγωγικότητας της εργασίας στον τριτογενή τομέα και αναλύει την σχέση της με τους κύριους προσδιοριστικούς παράγοντες της όπως έχουν επισημανθεί από την θεωρία και την συμβολή τους στη βιώσιμη οικονομική μεγέθυνση. Επιχειρηματολογεί για την αξιοπιστία του όρου της παραγωγικότητας της εργασίας ως δείκτη ανταγωνιστικότητας ανάμεσα σε οικονομίες των οποίων το κύριο μέρος του ΑΕΠ τους προέρχεται από τις υπηρεσίες. Στο τέλος, συμπεραίνει αν τα μελλοντικά ποσοστά οικονομικής μεγέθυνσης μπορούν να προβλεφθούν μέσω ενός αυτό-παλίνδρομου μοντέλου με μία ή δυο χρονικές υστερήσεις. Τα αποτελέσματα της διατριβής αυτής έδειξαν για την ελληνική οικονομία ότι για την εξεταζόμενη περίοδο, η κύρια πηγή του ΑΕΠ της ήταν ο τριτογενής τομέας ενώ η συνολική εργασιακή παραγωγικότητα επηρεαζόταν σημαντικά από την εργασιακή παραγωγικότητα του τριτογενούς τομέα. Η μεγέθυνση του ΑΕΠ και της εργασιακής παραγωγικότητας ήταν άμεσα συνυφασμένα με την κρίση εξωτερικού χρέους που έπληξε την οικονομία. Τελικά, κατά την περίοδο 1995 – 2016, η τριτογενής εργασιακή παραγωγικότητα επηρεάστηκε μόνο από το ΑΕΠ που παράχθηκε στον τριτογενή τομέα και όχι από τις συνολικές ώρες εργασίας εντός του τομέα αυτού. Επομένως, η προσαρμοσμένη εκδοχή του 2ου νόμου του Κάλντορ στις υπηρεσίες επιβεβαιώθηκε. Ο ελληνικός τριτογενής τομέας βρέθηκε να είναι εντάσεως εργασίας όμως η εργασιακή του παραγωγικότητα δεν φαίνεται να επηρεάζεται από δείκτες τεχνολογικής προόδου όπως η επένδυση σε τεχνολογικές υποδομές και επαρκώς καταρτισμένο προσωπικό. Αντί αυτού, το κέρδος και ο κατώτατος μισθός παραμένουν οι μοναδικοί προσδιοριστικοί παράγοντες της παραγωγικότητας του ελληνικού τριτογενή τομέα.
Πολιτισμική - αισθητική αγωγή
Authors: Κυριτσοπούλου Ευαγγελία-Καλλιόπη
Published: September 2021

Η παρούσα διατριβή διερευνά τις εμπειρίες και τις προσδοκίες των ενηλίκων εκπαιδευομένων των Σχολείων Δεύτερης Ευκαιρίας (Σ.Δ.Ε.) στο πλαίσιο της Αισθητικής Αγωγής και συγκεκριμένα του Πολιτισμικού-Αισθητικού Γραμματισμού, όταν διδάσκεται από εικαστικό καθηγητή. Η εργασία βασίζεται στην ερευνητική υπόθεση ότι οι ιδέες και οι προτάσεις που εκφράζονται από τους εκπαιδευόμενους των Σ.Δ.Ε. σχετικά με τρόπους αξιοποίησης της δημιουργικότητάς τους μπορούν να συμπεριληφθούν στη διάρθρωση του προγράμματος σπουδών για τον Πολιτισμικό-Αισθητικό Γραμματισμό. Με βάση τα όσα καταγράφηκαν από τους εκπαιδευόμενους επιχειρείται να προσδιοριστούν δραστηριότητες που βρίσκονται σε συμφωνία με τις σύγχρονες προσεγγίσεις στην Εκπαίδευση Ενηλίκων, τη φιλοσοφία των Σ.Δ.Ε., τις κατευθύνσεις της Αισθητικής Αγωγής και τις μετανεωτερικές θεωρίες γύρω από την τέχνη και την εκπαίδευση. Ως ερευνητική μέθοδος χρησιμοποιήθηκαν τα ερωτηματολόγια, τα οποία μοιράστηκαν σε 360 εκπαιδευόμενους σε (έξι) 6 διαφορετικά Σ.Δ.Ε. της Αττικής και ακολούθησαν ατομικές και ομαδικές δομημένες συνεντεύξεις σε επιλεγμένο δείγμα δέκα οκτώ (18) εκπαιδευομένων από το Σ.Δ.Ε. Περιστερίου. Για τα ερωτηματολόγια οι ερευνητικές τεχνικές που χρησιμοποιήθηκαν ήταν η περιγραφική και επαγωγική στατιστική ανάλυση και για τις συνεντεύξεις η ποιοτική ανάλυση περιεχομένου των δεδομένων. Σύμφωνα με την ανάλυση των ερευνητικών τεχνικών, επιβεβαιώνεται η αρχική ερευνητική υπόθεση και αποδεικνύεται ότι οι εμπειρίες και οι προσδοκίες των ενηλίκων εκπαιδευομένων διαμορφώνουν ιδέες και προτάσεις που μπορούν να αξιοποιηθούν στη διαμόρφωση ενός σύγχρονου προγράμματος σπουδών, όσον αφορά στην εφαρμογή του Αισθητικού Γραμματισμού στα Σ.Δ.Ε.
Εντοπισμός Anderson και τοπολογικά φαινόμενα σε συστήματα πολλών σωματίων με αταξία
Authors: Σταματίου Γεώργιος
Published: September 2021

Η παρούσα διδακτορική διατριβή ασχολείται κυρίως με την επίδραση της αταξίας σε συγκεκριμένα συστήματα της Φυσικής Συμπυκνωμένης ‘Υλης. Η ισχυρή αταξία οδηγεί στο φαινόμενο του εντοπισμού Anderson όπου η κυματοσυνάρτηση περιορίζεται σε μία πεπερασμένη περιοχή του χώρου και χαρακτηρίζεται από εκθετική μείωση του πλάτους της. Πρώτον, μελετήθηκε η κατάσταση με ενέργεια Ε=0 σε ένα πλέγμα παρουσία αταξίας στους δεσμούς μεταξύ των ατόμων στη μία και στις δύο διαστάσεις. Με χρήση καθιερωμένων μεθόδων για τη στατιστική των ενεργειών και των καταστάσεων δείχνουμε μία άρτια-περιττή ασυμμετρία για το μέγεθος του συστήματος Ν και μία πολυμορφοκλασματική (multifractal) συμπεριφορά της ειδικής κατάστασης για ενέργεια Ε=0. Δεύτερον, εξετάζουμε το διπλό εκφυλισμό της ενέργειας Ε=0 και τις δύο καταστάσεις Majorana στην περίπτωση ενός τοπολογικού υπεραγωγού στη μία διάσταση. Απουσία αταξίας οι δύο καταστάσεις Majorana είναι εντοπισμένες στα δύο άκρα του μονοδιάστατου συστήματος. Στη συνέχεια μελετήθηκε η επίδραση της αταξίας στο συγκεκριμένο σύστημα που έχει προταθεί για χρήση σε κβαντικούς υπολογιστές. Παρουσία αταξίας εμφανίστηκε μία επέκταση των καταστάσεων στο εσωτερικό του συστήματος. Τρίτον, δείχνουμε το συνδυασμό αταξίας και αλληλεπιδράσεων σε ένα σύστημα πολλών σωματίων και συγκεκριμένα στον κβαντικό ΧΧΖ αντι-σιδηρομαγνήτη Heisenberg. Το βασικό κίνητρο στο πρόβλημα αυτό είναι να μελετηθεί με ποιο τρόπο η παρουσία αταξίας οδηγεί στο φαινόμενο του Εντοπισμού Πολλών Σωματίων (ή Many-Body Localization). Η στατιστική των ενεργειών έδειξε έναν διαχωρισμό μεταξύ μίας εργοδικής φάσης και μίας many-body εντοπισμένης φάσης. Η στατιστική των καταστάσεων φανέρωσε μια πολυμορφοκλασματική συμπεριφορά κοντά στην κρίσιμη περιοχή. Για ισχυρή αταξία, οι many-body εντοπισμένες καταστάσεις μπορούν δυνητικά να χρησιμοποιηθούν για κβαντικές μνήμες. Η σημασία αυτής της εργασίας είναι πως η παρουσία αταξίας στα κβαντικά συστήματα δεν έχει πάντα μία αρνητική επίδραση και μπορεί ενδεχομένως να οδηγήσει σε καλύτερη διαχείριση της κβαντικής πληροφορίας.
T. Macci Plauti Captivi
Authors: Κυρκοπούλου Αρετή
Published: September 2021

Η διδακτορική διατριβή προσφέρει ένα σύγχρονο υπόμνημα στην κωμωδία Captivi του Πλαύτου. Δομείται σε τέσσερα μέρη: την Εισαγωγή, το Λατινικό κείμενο, τη Μετάφραση του κειμένου στη Νέα Ελληνική και το Υπόμνημα. Ολοκληρώνεται με τα Συμπεράσματα, τον Conspectus metrorum, τέσσερα Παραρτήματα (1. Κριτική κειμένου, 2. Κωλομετρία, 3. Προσωδία. Μετρικά φαινόμενα. Μετρικοί νόμοι. Τα μέτρα των Captivi, 4. Γλωσσικά στοιχεία), την περίληψη στην Αγγλική, τη Βιβλιογραφία και το Ευρετήριο χωρίων. Η δομή του υπομνήματος ακολουθεί τη συμβατική διάρθρωση της κωμωδίας σε πέντε Πράξεις και στις αντίστοιχες σκηνές. Η χρήση της αρίθμησης των Πράξεων και των σκηνών διατηρείται καταχρηστικά για τη διευκόλυνση του αναγνώστη και τη βέλτιστη οργάνωση της διατριβής σε κεφάλαια. Σε κάθε σκηνή προτάσσεται ένα εισαγωγικό σημείωμα, δομημένο σε ξεχωριστές, αριθμημένες παραγράφους. Κατά σειρά παρουσιάζεται το περιεχόμενο κάθε σκηνής, σχολιάζεται η παρουσίαση των προσώπων του δράματος που εμφανίζονται σε αυτήν, η γλωσσική τους σκιαγράφηση και η λειτουργία της σκηνής για την προώθηση της υπόθεσης ή για άλλους δραματικούς σκοπούς. Συζητούνται τα στερεότυπα κωμικά μοτίβα και οι τυχόν εκτεταμένες παρεμβάσεις του Πλαύτου στο Ελληνικό πρότυπο· επιπλέον, περιλαμβάνονται γενικές παρατηρήσεις για το μέτρο και τη μουσική και ακόμη για τυχόν ζητήματα σκηνικής παρουσίασης. Το υπόμνημα είναι προσανατολισμένο στην ερμηνεία ζητημάτων μορφολογίας, γραμματικής και σύνταξης της γλώσσας, λεξιλογίου, μέτρου και προσωδίας, καθώς και κριτικής του κειμένου. Συζητείται η πλειονότητα των προβληματικών σημείων του κειμένου των Captivi και των προτεινόμενων κατά περίπτωση λύσεων και αναπτύσσεται επιχειρηματολογία για τις επιλογές που υιοθετούνται στο κείμενο της διατριβής. Περιλαμβάνονται γραμματικές, συντακτικές παρατηρήσεις με παραδείγματα από τον Πλαύτο και άλλους συγγραφείς, υφολογικές παρατηρήσεις, με έμφαση στα ιδιαίτερα χαρακτηριστικά της γλώσσας και του ύφους του Πλαύτου, καθώς και στη γλωσσική και υφολογική σκιαγράφηση των χαρακτήρων του δράματος, ενώ τα γνωρίσματα του λόγου τους συνοψίζονται στα Συμπεράσματα της διατριβής. Γίνονται επίσης πλείστες αναφορές στο μέτρο είτε με αφορμή την επίλυση των προβλημάτων του κειμένου, είτε για τον σχολιασμό του ύφους σε συγκεκριμένες περιπτώσεις. Αποτιμάται ακόμη το δραματικό αποτέλεσμα που έχουν οι εναλλαγές του μέτρου και της μουσικής στα cantica και στα διάφορα στάδια της δράσης. Παράλληλα, επιχειρείται η εν εκτάσει πραγμάτευση ζητημάτων που άπτονται της ερμηνείας των Captivi στο επίπεδο της δραματουργίας, της παρουσίασης των χαρακτήρων, της ουσίας και των μορφών του κωμικού στοιχείου και της συνολικής ατμόσφαιρας του δράματος, της θεατρικής παρουσίασης και της κοινωνικής συμφραστικοποίησης μέσω της συζήτησης της οπτικής του θεσμού της δουλείας που εκφράζει καθένα από τα πρόσωπα της κωμωδίας υπό το φως της κυρίαρχης ιδεολογίας της Ρωμαϊκής δουλοκτητικής κοινωνίας. Με αυτόν τον τρόπο επιχειρείται η ολόπλευρη αποτίμηση της δραματικής αισθητικής, των πρωτοτυπιών και εν γένει της θέσης της κωμωδίας Captivi στο πλαυτιανό corpus και στη Ρωμαϊκή κωμωδία.
Essays on firm dynamics and macroeconomics
Authors: Γιαννουλάκης Στυλιανός
Published: September 2021

Η παρούσα διδακτορική διατριβή μελετά το ρόλο της δυναμικής των επιχειρήσεων στις μακροοικονομικές διακυμάνσεις. Αποτελείται από τρία κεφάλαια. Το πρώτο κεφάλαιο προσκομίζει νέα στοιχεία σχετικά με την ευκαταβλητότητα των νέων και μικρών επιχειρήσεων κατά τη διάρκεια οικονομικών κρίσεων και τον ρόλο που διαδραματίζουν οι χρηματοδοτικοί περιορισμοί σε αυτήν. Το δεύτερο κεφάλαιο διερευνά την επίδραση των διαταραχών που αντιμετωπίζουν οι επιχειρήσεις στις απαρχές μεγάλων οικονομικών υφέσεων που προκαλούνται από χρηματοπιστωτικές κρίσεις. Το τελευταίο κεφάλαιο αναπτύσσει ένα υπόδειγμα δυναμικής στοχαστικής γενικής ισορροπίας για τη διερεύνηση του ρόλου της δυναμικής των επιχειρήσεων στο πιστωτικό κανάλι της δημοσιονομικής πολιτικής.
Η επίδραση της βαρύτητας της καπνισματικής συνήθειας στον ιστολογικό τύπο του καρκίνου του πνεύμονα
Authors: Ζήση Παναγιώτα
Published: September 2021

Ο καρκίνος του πνεύμονα εξακολουθεί να αποτελεί κύρια αιτία εμφάνισης καρκίνου, ωστόσο στην Ελλάδα τα δεδομένα που βασίζονται σε εθνικά μητρώα είναι περιορισμένα. Στη παρούσα μελέτη διερευνήσαμε την επιδημιολογία και τις τάσεις του καρκίνου του πνεύμονα, στο Νοσοκομείο Γ. Παπανικολάου στη Βόρεια Ελλάδα. ΜΕΘΟΔΟΙ: Αναλύσαμε όλα τα περιστατικά που καταγράφηκαν στη Μονάδα Βρογχοσκόπησης του Νοσοκομείου Γ. Παπανικολάου μεταξύ 2000 και 2018. Υποβλήθηκαν σε βρογχοσκόπηση 15.131 άτομα (12.300 άνδρες και 2.831 γυναίκες) με παθολογική μάζα στην ακτινολογική απεικόνιση. Στα χαρακτηριστικά των ασθενών περιλαμβάνονται η ηλικία, το φύλο, το ιστορικό καπνίσματος και το επάγγελμα. Η στατιστική ανάλυση πραγματοποιήθηκε με πακέτο λογισμικού SPSS 21.0. ΑΠΟΤΕΛΕΣΜΑΤΑ: Μεταξύ όλων των περιστατικών, αναγνωρίστηκαν συνολικά 5.628 (37,2%, 65.85 ± 9.6 έτη) περιπτώσεις πρωτοπαθούς καρκίνου του πνεύμονα με αναλογία άνδρες προς γυναίκες 2: 1, συγκεκριμένα 41,1% έως 20,4% (p<0,001). Ο καρκίνος του πνεύμονα εκ πλακώδους επιθηλίου ήταν ο πιο συνηθισμένος τύπος καρκίνου του πνεύμονα που εντοπίστηκε σε αυτόν τον πληθυσμό (44%) με υψηλότερο ποσοστό στους άνδρες συγκριτικά με τις γυναίκες (p<0,001). Επιπλέον, το αδενοκαρκίνωμα παρατηρήθηκε ως επί το πλείστον σε γυναίκες μη-καπνίστριες συγκριτικά με άνδρες (p<0,001). Η πλειοψηφία των περιπτώσεων καρκίνου του πνεύμονα εντοπίστηκαν σε ασθενείς που ασχολούνται με τη γεωργία και την κτηνοτροφία (41,1%). Η μέση ηλικία διάγνωσης του καρκίνου του πνεύμονα ήταν 66,13 ± 9,19 έτη για ολόκληρο τον πληθυσμό. Οι περιπτώσεις καρκίνου του πνεύμονα παρουσίασαν υψηλότερο μέσο όρο όσον αφορά τα έτη καπνίσματος (43,93 ± 10,84 έτη) συγκριτικά με ασθενείς χωρίς καρκίνο (39,64 ± 13,23 έτη) (p<0,001). ΣΥΜΠΕΡΑΣΜΑΤΑ: Εκτός από το κάπνισμα, τα δημογραφικά χαρακτηριστικά, όπως η ηλικία, το φύλο και το επάγγελμα φαίνεται να έχουν αντίκτυπο στην εμφάνιση καρκίνου του πνεύμονα σε αυτόν τον πληθυσμό. Το ιστορικό του καπνίσματος μόνο δεν μπορούσε να προβλέψει την εξέλιξη του καρκίνου του πνεύμονα στο πληθυσμό της βόρειας Ελλάδας.
Le lexique-grammaire des verbes du grec moderne
Authors: Γιαννακοπούλου Αναστασία
Published: September 2021

Στόχος της παρούσας έρευνας είναι η τυπική και συστηματική περιγραφή των τυπικών μεταβατικών δομών τόπου της Νέας Ελληνικής, δηλαδή των ρημάτων που έχουν ως βασική συντακτική δομή με N0 V N1 Loc N2 (Loc N3) – όπου το Loc N2 και Loc N3 ένας εμπρόθετος προσδιορισμός του τόπου – και δηλώνουν τη μετακίνηση του άμεσου αντικειμένου (Ν1) σε σχέση με έναν τόπο (Ν2) από το ενεργό υποκείμενο (Ν0). Η έρευνά μας εντάσσεται στο θεωρητικό πλαίσιο της μετασχηματιστικής γραμματικής του Zellig S. Harris. Ακολουθούμε το μεθοδολογικό πλαίσιο του λεξικού-γραμματικής, όπως αυτό ορίστηκε από τον Maurice Gross και εφαρμόστηκε στο Laboratoire d’Automatique Documentaire et Linguistique (LADL). Το λεξικό-γραμματική μπορεί να θεωρηθεί ως ένα ηλεκτρονικό συντακτικό λεξικό όπου περιγράφονται συστηματικά οι κατανεμητικές και μετασχηματιστικές ιδιότητες των βασικών συντακτικών δομών. Για να είναι εφικτή η αξιοποίησή του από τον υπολογιστή, το λεξικό-γραμματική έχει τη μορφή πινάκων, όπου κάθε γραμμή περιγράφει και μία πρόταση, ή μία «σημασία» κατά τη λεξικογραφική παράδοση. Οριζόντια εμφανίζονται οι διαφορετικές ρηματικές χρήσεις και κάθετα, οι πιθανές συντακτικοσημασιολογικές τους ιδιότητες. Στόχος μας είναι η συστηματική και εξαντλητική περιγραφή της ελληνικής γλώσσας με σκοπό την αυτόματη ανάλυση. Έτσι, 931 απλά ρήματα ταξινομήθηκαν σε 5 τάξεις-πίνακες του λεξικού γραμματικής: 1) Τάξη 38GLD – 313 ρήματα: περιλαμβάνει τα ρήματα μετακίνησης των οποίων ο τόπος Ν2 αποτελεί την «τελική κατεύθυνση» του αντικειμένου Ν1. 2) Τάξη 38GLS – 132 ρήματα: περιλαμβάνει τα ρήματα μετακίνησης των οποίων ο τόπος Ν2 δηλώνει τον τόπο «προέλευσης» του αντικειμένου. 3) Τάξη 38GL – 153 ρήματα: τα ρήματα της τάξης αυτής δέχονται δύο εμπρόθετους προσδιορισμούς, ο ένας δηλώνει την «προέλευση» και ο άλλος την «κατεύθυνση». 4) Τάξη 38GLH – 167 ρήματα: η ιδιαιτερότητα των ρημάτων αυτής της τάξης είναι ότι το άμεσο αντικείμενο είναι υποχρεωτικά ένα «ανθρώπινο» ουσιαστικό, ενώ ο εμπρόθετος τοπικός προσδιορισμός δηλώνει είτε την «κατεύθυνση» είτε την «προέλευση».5) Τάξη 38GLR – 166 ρήματα: περιλαμβάνει όσα ρήματα δέχονται έναν εμπρόθετο προσδιορισμό του τόπου, χωρίς ωστόσο να δηλώνεται ξεκάθαρα η «μετακίνηση» του αντικειμένου Ν1 ως προς τον τόπο Ν2. Συνεχίζουμε με την μορφολογική και συντακτικοσημασιολογική περιγραφή των προθέσεων που εισάγουν έναν τοπικό προσδιορισμό και περιγράφουμε τις μετασχηματιστικές και κατανεμητικές ιδιότητες των μεταβατικών ρημάτων τόπου. Παρουσιάζουμε την αυτόματη μετατροπή των πινάκων του λεξικού-γραμματικής σε πεπερασμένα αυτόματα, στο πλαίσιο της αυτόματης ανάλυσης των γλωσσών, καθώς και τις παρατηρήσεις μας σε ό,τι αφορά τη μετάφραση προς τη Γαλλική, των τοπικών δομών της Ελληνικής, βασιζόμενη στις ιδιότητες που περιγράφονται στους πίνακες.
Η ποιητική του νόστου
Authors: Χαρατσάρης Χριστόφορος
Published: September 2021

Ερευνητικό ζητούμενο της παρούσας διδακτορικής διατριβής είναι η ανάλυση και η ερμηνεία του πεζογραφικού έργου του Νίκου Χουλιαρά. Η προσέγγιση επιχειρείται μέσα από μια εκ του σύνεγγυς ανάγνωση των αφηγηματικών κειμένων του Χουλιαρά, από το Λούσια (1979) έως και την τελευταία συλλογή διηγημάτων Νερό στο πρόσωπο (2005). Η εργασία στην προσπάθειά της να προσδιορίσει τα κυρίαρχα χαρακτηριστικά της αφηγηματικής ποιητικής του Νίκου Χουλιαρά, τόσο στο επίπεδο της γραφής και της ρητορικής στρατηγικής όσο και στο επίπεδο της θεματικής και της ιδεολογίας (κοσμοαντίληψης), χρησιμοποιεί εκλεκτικά θεωρητικές έννοιες και στοιχεία από τα πεδία της πολιτισμικής κριτικής, της ψυχανάλυσης, της κοινωνιολογίας, της φιλοσοφίας και των διακαλλιτεχνικών προσεγγίσεων μεταξύ λογοτεχνίας και ζωγραφικής. Η μέθοδος ανάλυσης των κειμένων δίνει ιδιαίτερη βαρύτητα σε βασικές οργανωτικές δομές της αφήγησης, όπως ο χρόνος, ο χώρος και τα πρόσωπα. Η ανάλυση της χρονικής δομής των κειμένων και των ποικίλων σημασιών του αφηγηματικού χώρου ανάγει το μυθοπλαστικό χρονότοπο σε κατεξοχήν πεδίο παραγωγής της σημασίας: το ρίζωμα και η περιπλάνηση, η μνήμη και η λήθη του γενέθλιου τόπου, η παραδοσιακή και η νεωτερική κοινωνία, ο τόπος της Ιστορίας, η απόσταση ανάμεσα στο παιδί και τον ενήλικα αφηγητή, η εικόνα του διχασμένου εαυτού, η μυθολογία του θανάτου και η μνήμη των αγαπημένων προσώπων αποκτούν, συχνά, σχήμα μέσα από τη διαλογική αντιπαράθεση του εδώ και του εκεί, του τότε και του τώρα, της παρουσίας και της απουσίας. Μέσα σε αυτό το πλαίσιο το ερευνητικό μας ενδιαφέρον επικεντρώνεται, μεταξύ άλλων, στους τρόπους με τους οποίους τα κείμενα επεξεργάζονται την κοινωνικό-ιστορική πραγματικότητα όσο και στις γνωστικές λειτουργίες της νοσταλγίας και της μνήμης. Η νοσταλγία, για παράδειγμα, αντιμετωπίζεται ως ένα ιστορικό συναίσθημα άμεσα συναρτημένο τόσο με το παρελθόν όσο και με το αλλοτριωτικό παρόν των ηρώων, ενώ σε άλλες περιπτώσεις η ποιητική του συναισθήματος επιχειρεί να αποτυπώσει τα διαφορετικά αισθήματα που βιώνουν οι νεαροί καλλιτέχνες και οι καθιερωμένοι συγγραφείς. Εντέλει, στο έργο του Νίκου Χουλιαρά το πένθος για τον ανέφικτο αποχωρισμό, για την απώλεια της κοιτίδας, για την υποβάθμιση του εμψυχωμένου εαυτού, για την κρίση του πολιτισμού, με άλλα λόγια το πένθος για το έλλειμμα μιας άνθησης τόσο σε ατομικό όσο και σε συλλογικό επίπεδο, βρίσκει διέξοδο μέσα από το παιχνίδι της γραφής, που ανάγεται σε μοναδική πατρίδα του πνευματικά εξόριστου συγγραφέα.
Essays on the evolution and determinants of non-performing loans (NPLs) in the euro area
Authors: Καραδήμα Μαρία
Published: September 2021

Η παρούσα διδακτορική διατριβή αποτελείται από τρία δοκίμια, τα οποία συμβάλλουν στην εμπειρική βιβλιογραφία εξετάζοντας την εξέλιξη και τους προσδιοριστικούς παράγοντες των μη εξυπηρετούμενων δανείων στο χώρο της Ευρωζώνης κατά το χρονικό διάστημα 2005-2017. Στο πρώτο δοκίμιο εξετάζεται η εξέλιξη του τραπεζικού ανταγωνισμού, της συγκέντρωσης στον τραπεζικό τομέα και των μη εξυπηρετούμενων δανείων, καθώς και η ύπαρξη ανισοτήτων και σύγκλισης μεταξύ των 19 χωρών-μελών της Ευρωζώνης ως προς τις μεταβλητές αυτές. Στο δεύτερο και στο τρίτο δοκίμιο εξετάζεται, με τη βοήθεια δύο διαφορετικών οικονομετρικών μεθόδων, ο ρόλος του τραπεζικού ανταγωνισμού και της συγκέντρωσης στον τραπεζικό τομέα στην εξέλιξη των μη εξυπηρετούμενων δανείων στην Ευρωζώνη. Στα δύο αυτά δοκίμια εξετάζεται επίσης ο βαθμός στον οποίο επηρεάζεται η εξέλιξη των μη εξυπηρετούμενων δανείων από την αλληλεπίδραση του τραπεζικού ανταγωνισμού και της συγκέντρωσης στον τραπεζικό τομέα με άλλους παράγοντες, όπως η αβεβαιότητα σχετικά με τη χάραξη οικονομικής πολιτικής, ο χρηματοπιστωτικός κατακερματισμός της Ευρωζώνης, το είδος της τράπεζας και η παρουσία ξένων τραπεζών σ’ ένα τραπεζικό σύστημα.
Συγκριτική μελέτη μεταξύ test Παπανικολάου και HPV DNA test ως μεθόδων πληθυσμιακού ελέγχου για την πρόληψη του καρκίνου του τραχήλου της μήτρας
Authors: Κατσαμάγκας Ταξιάρχης
Published: September 2021

Ο καρκίνος του τραχήλου της μήτρας κατατάσσεται στην τέταρτη θέση παγκοσμίως, σε ότι αφορά τη συχνότητα εμφάνισης αλλά και τη θνησιμότητα. Ωστόσο, είναι μια ασθένεια που μπορεί να αντιμετωπισθεί, εφόσον προβλεφθεί έγκαιρα, μέσω διαγνωστικών μεθόδων, όπως το καθιερωμένο τεστ Παπανικολάου και το νέο HPV DΝΑ test, το οποίο σε αρκετές χώρες είτε χρησιμοποιείται συνδυαστικά με το τεστ Παπανικολάου, είτε το έχει αντικαταστήσει. Σκοπός της παρούσας μελέτης ήταν να εκτιμηθεί η απόδοση του HPV DΝΑ test, ως μεθόδου πρωταρχικού προ-συμπτωματικού ελέγχου του γυναικείου ελληνικού πληθυσμού, σε σύγκριση με το τεστ Παπανικολάου υγρής φάσης (LBC), όσον αφορά στην ανίχνευση τόσο της ομάδας των υψηλού κινδύνου τύπων του ιού των ανθρωπίνων θηλωμάτων (HR-HPV), όσο και των δύο τύπων του ιού HPV16 / HPV18 που ευθύνονται για το μεγαλύτερο ποσοστό περιπτώσεων καρκίνων του τραχήλου της μήτρας. Στη μελέτη, ελέγχθηκαν 4.009 γυναίκες, ηλικίας 25-55 ετών, που συμμετείχαν σε συστηματική εξέταση του τραχήλου της μήτρας σε εννέα Γυναικολογικές Κλινικές και τμήματα ανά την Ελλάδα. Κατά την πρώτη επίσκεψη εξετάστηκαν δείγματα του τραχήλου της μήτρας για τη δοκιμασία τεστ Παπανικολάου υγρής φάσης (LBC) και HPV DΝΑ test. Οι γυναίκες που βρέθηκαν θετικές, είτε με το τεστ Παπανικολάου, είτε με το HPV DΝΑ test παραπέμφθηκαν για κολποσκόπηση, ενώ οι γυναίκες, τα αποτελέσματα των οποίων ήταν αρνητικά και με τα δύο τεστ, παραπέμφθηκαν για επανέλεγχο μετά την πάροδο τριετίας. Οι τελικές μετρήσεις αφορούσαν 3.993 γυναίκες. Ο συνολικός επιπολασμός του HR-HPV ήταν 12,7%, του HPV16 2,7% και του HPV18 1,4%. Από τις περιπτώσεις που παραπέμφθηκαν σε κολποσκόπηση, ανιχνεύθηκε τραχηλική ενδο-επιθηλιακή νεοπλασία βαθμού 2 ή χειρότερη (CIN2+) σε 41 γυναίκες (1,07%). Για την ανίχνευση του CIN2+, το τεστ Παπανικολάου [άτυπα πλακώδη κύτταρα με απροσδιόριστη σημασία (ASC-US) ή χειρότερη] και το HPV DΝΑ test εμφάνισαν ευαισθησία 53,7% και 100% αντιστοίχως, χωρίς να σημειώνονται μεταβολές ανάμεσα στις ηλικιακές ομάδες. Η εξέταση του τεστ Παπανικολάου και του HPV DΝΑ test έδειξε ειδικότητα 96,8% και 90,3% αντιστοίχως, η οποία ήταν αυξημένη στις μεγαλύτερες σε ηλικία γυναίκες (≥30) σε σύγκριση με τις νεότερες (25-29). Η γονοτύπηση για τον HPV-16/18 είχε παρόμοια ακρίβεια με την κυτταρολογική εξέταση, σε ότι αφορά την ανίχνευση του CIN2+ (ευαισθησία: 58,5%, ειδικότητα 97,5%), καθώς και για ταξινόμηση στην κολποσκόπηση (ευαισθησία: 58,5% έναντι 53,7% για κυτταρολογία). Τα αποτελέσματα οδηγούν στο συμπέρασμα ότι το HPV DΝΑ test έχει πολύ καλύτερη ευαισθησία, σε σχέση με την κυτταρολογία, για τον εντοπισμό τραχηλικών βλαβών υψηλού βαθμού με ελαφρώς χαμηλότερη ειδικότητα. Επίσης, ο έλεγχος HPV με ξεχωριστή γονοτύπηση για HPV16 / HPV18 θα μπορούσε να αντιπροσωπεύει μια πιο αποτελεσματική μεθοδολογία για τον πρωτογενή έλεγχο του καρκίνου του τραχήλου της μήτρας, σε σύγκριση με την κυτταρολογική εξέταση, ιδιαίτερα στις μεγαλύτερες γυναίκες.
Η συμβολή της Εκκλησίας της Ελλάδος στις διορθόδοξες σχέσεις κατά τον Κ’ αιώνα
Authors: Μητράρας Παναγιώτης-Μάξιμος
Published: September 2021

Η Διατριβή με τίτλο Η Συμβολή της Εκκλησίας της Ελλάδος στις Διορθόδοξες Σχέσεις κατά τον Κ΄ αιώνα, πραγματεύεται την ουσιαστική συμβολή της Εκκλησίας της Ελλάδος στην διαμόρφωση των σχέσεων μεταξύ των Αυτοκεφάλων Ορθοδόξων Εκκλησιών κατά τον εικοστό αιώνα. Η συμβολή της Εκκλησίας της Ελλάδος στις Διορθόδοξες Σχέσεις αναδείχθηκε α) στην αρωγή της προς τα Πρεσβυγενή Πατριαρχεία και τις υπόλοιπες Αυτοκέφαλες Ορθόδοξες Εκκλησίας για την επίλυση διαφόρων προβλημάτων κοινού ενδιαφέροντος, β) στον διάλογο περί της συμμετοχής στο Παγκόσμιο Συμβούλιο Εκκλησιών (Π.Σ.Ε.) και γ) στον ουσιαστικό της ρόλο ως αρωγού και πολύτιμου συνεργάτη του Οικουμενικού Πατριαρχείου στην διοργάνωση και στην διασφάλιση της επιτυχούς διεξαγωγής Πανορθοδόξων δραστηριοτήτων οι οποίες κορυφώθηκαν με την σύγκληση της Αγίας και Μεγάλης Συνόδου της Κρήτης το έτος 2016. Επιπλέον, η διατριβή περιγράφει την ιστορική πορεία της διαμόρφωσης των διμερών σχέσεων της Εκκλησίας της Ελλάδος με τις Αυτοκέφαλες Ορθόδοξες Εκκλησίες αλλά και την στάση την οποία τήρησε ως προς την διαχείριση των διαφόρων προσκομμάτων (Εθνοφυλετισμός, Ουνία, Ορθόδοξη Διασπορά, Ημερολογιακό ζήτημα) τα οποία εμφανίσθηκαν και επηρέασαν την διαμόρφωση των Διορθοδόξων Σχέσεων.
Characterization on unbound materials for flexible pavement design
Authors: Κλιατ Μπράντλευ-Γουάτσον
Published: September 2021

Οι τρέχουσες διαδικασίες διαστασιολόγησης, για τα ασύνδετα επίπεδα, βασίζονται συχνά εμπειρικά σε προϋπάρχουσες έρευνες ή/και σε διαχρονική εμπειρία στο πεδίο. Παρολαυτά, είναι γνωστό ότι αυτά τα ασύνδετα υλικά συμπεριφέρονται με έναν σημαντικό πιο περίπλοκο τρόπο και ότι η συμπεριφορά τους αυτή μπορεί να έχει σημαντικές επιπτώσεις κατά τη διαδικασία διαστασιολόγησης. Τα υλικά αυτά είναι γνωστό ότι συμπεριφέρονται με μη γραμμικό τρόπο εξαρτώμενου από μια σειρά παραγόντων τόσο σχετιζόμενων με το υλικό όσο και με τις συνθήκες. Παρόλη τη γνώση γύρω από τους παράγοντες αυτούς κατά τη διαστασιολόγηση οδοστρωμάτων η συμπεριφορά των υλικών εξακολουθεί και θεωρείται είτε στατική ή/και γραμμική κυρίως για λόγους απλοποίησης των υπολογισμών. Με την ανάπτυξη εργαστηριακών ελέγχων, αναπτύχθηκαν ταυτόχρονα και καταστατικά μοντέλα-προσομοιώσεις παλινδρόμησης με στόχο τον πιο ακριβή προσδιορισμό της συμπεριφοράς των ασύνδετων υλικών βάσει μηχανικών ή φυσικών χαρακτηριστικών. Πολλά καταστατικά μοντέλα αναπτύχθηκαν στη διάρκεια των χρόνων, ωστόσο, η ενσωμάτωση τους σε πλήρη δυναμική στη διαστασιολόγηση οδοστρωμάτων δεν ήταν δυνατή εωσότου αναπτυχθούν και τα αντίστοιχα προγραμματιστικά μοντέλα βασισμένα σε Η/Υ που μπορούν πιο άμεσα να αξιολογήσουν τις προβλεπόμενες αποκρίσεις σε δομές οδοστρωμάτων. Παρά τις προοπτικές για την συμπερίληψη του σε Προγράμματα Μοντελοποίησης Αριθμητικής Μεθόδου Πεπερασμένων Στοιχείων (FEM), τις περισσότερες φορές το σχετικά νέο πεδίο σχεδιασμού και ανάλυσης βάσει FEM ακόμη περιορίζει και υπεραπλοποιεί τη συμπεριφορά των ασύνδετων υλικών στις διαδικασίες προσομοίωσης και ανάλυσης. Η πλειονότητα των τρεχουσών ερευνών σε διαδικασίες ανάλυσης FEM περιορίζει το σχεδιασμό των ασύνδετων υλικών σε γραμμικές-ισοτροπικές συμπεριφορές καθώς η έρευνα εστιάζει στη διερεύνηση των άνω στρωμάτων βάσης συνδεδεμένων υλικών. Αυτή η υπεραπλούστευση μπορεί δυνητικά να έχει σημαντική επίδραση στις αποκρίσεις των δομών οδοστρωμάτων και είναι απαραίτητο να συμπεριληφθεί στις διαδικασίες ανάλυσης οδοστρωμάτων βάσει FEM για την πιο ακριβή πρόβλεψη των αποκρίσεων των οδοστρωμάτων. Η ανισορροπία και έλλειψη γνώσης στην επίδραση επί των αποκρίσεων οδοστρωμάτων των μη γραμμικών ανισοτροπικών εργαστηριακά βασισμένων FEM προσομοιώσεων ασύνδετων υλικών βάσης αποτελούν την εστίαση της τρέχουσας διατριβής. Με δεδομένο αυτό το κενό γνώσης, η τρέχουσα έρευνα εστιάζει στη διερεύνηση των αποκρίσεων οδοστρωμάτων μέσω ανάλυσης FEM, ενσωματώνοντας μη γραμμικές ανισοτροπικές εργαστηριακά βασισμένες προσομοιώσεις των στρωμάτων βάσης ασύνδετων υλικών και αναλύοντας την επίδραση του χαρακτηρισμού αυτού σε μια ευρεία γκάμα δομών οδοστρωμάτων και των προβλεπόμενων αποκρίσεων τους σε σημαντικές τοποθεσίες.
Διερεύνηση των αιτιών βίαιου θανάτου στην τρίτη ηλικία
Authors: Νικητοπούλου Θεοδώρα
Published: September 2021

Εισαγωγή: Ο Παγκόσμιος Οργανισμός Υγείας (Π.Ο.Υ) εκτιμά ότι περίπου 6 εκατ. άνθρωποι χάνουν ετησίως την ζωή τους λόγω τραυματισμών διαφορετικών ειδών, με το 1/3 των περιστατικών να οφείλονται στην χρήση βίας. Η κατηγορία των βίαιων θανάτων περιλαμβάνει τα ατυχήματα, τις αυτοκτονίες και τις ανθρωποκτονίες, με τους ανθρώπους της τρίτης ηλικίας να βρίσκονται σε αυξημένο κίνδυνο, λόγω των ιδιαιτεροτήτων της συγκεκριμένης κοινωνικής ομάδας. Σκοπός: Σκοπός της παρούσας εργασίας ήταν η διερεύνηση των βίαιων θανάτων (ατυχήματα, αυτοκτονίες και ανθρωποκτονίες) στην 3η ηλικία. Μέθοδος: Καταγράφηκαν τα ευρήματα της νεκροψίας-νεκροτομής, τα αποτελέσματα τοξικολογικών εξετάσεων, τα δημογραφικά χαρακτηριστικά (φύλο, ηλικία και οικογενειακή κατάσταση) και το ιατρικό ιστορικό των θυμάτων, από τα αρχεία του Εργαστηρίου Ιατροδικαστικής και Τοξικολογίας του Εθνικού και Καποδιστριακού Πανεπιστημίου Αθηνών, που αφορούσαν την περίοδο 2011-2015. Αποτελέσματα: Μελετήθηκαν 546 περιστατικά βίαιων θανάτων ατόμων άνω των 65 ετών. Τα ευρήματα της μελέτης έδειξαν ότι τα περισσότερα από τα θύματα ήταν άνδρες (63,74%) και η συντριπτική πλειοψηφία των βίαιων θανάτων (425 περιπτώσεις) ήταν ατυχήματα, 92 περιπτώσεις αυτοκτονίες και οι υπόλοιπες 29 περιπτώσεις ανθρωποκτονίες. Ο πνιγμός ήταν η κύρια αιτία των ατυχημάτων, ακολουθούμενος από τα οδικά τροχαία ατυχήματα. Ο απαγχονισμός κυριαρχεί ως μέθοδος αυτοκτονίας και ο ασφυκτικός θάνατος ως συνηθέστερη μέθοδος ανθρωποκτονίας. Συμπεράσματα: Είναι απαραίτητο να επιτευχθούν πολιτικές οι οποίες θα επιτρέψουν στους ηλικιωμένους να ζουν σε ένα περιβάλλον που να ενισχύει το δυναμικό τους, να προάγει την ανεξαρτησία τους και να παρέχει την κατάλληλη υποστήριξη και φροντίδα καθώς μεγαλώνουν. Η δημιουργία αυτών των στρατηγικών θα βοηθήσουν στη μείωση της νοσηρότητας και της θνησιμότητας των ατόμων της τρίτης ηλικίας.